瓊花行
作者：樓鎌
朝代：宋

paragraphs: 瓊花未信無雙無，特與翔鶴游江都。
炷香展敬下古殿，相羊盤礴亭南隅。
我欲歌之詞，我欲聲之詩。
龍蛇滿四壁，妍醜紛淋漓。
一笑訊花花不語，斯須花以臆對之。
自從天上來蕃釐，墨卿楚客知心誰。
本來有是自三異，惠肅一辯公寵賁。
厥今太守有父風，兩句寫出無雙意。
直教彈壓千萬春，香不隨風潛墮地。
我聞此語警且喜，不孤迢遞來千里。
花兮報稱爲如何，年年三月花開多。